“Тормышта бердәнбер бәхет – һәрвакыт алга омтылып яшәү”

Э.Золя

"Йөрәгемне ялкын итеп

Үрләргә менәсем бар.

Шатлыгымны кешеләргә

Өләшеп бирәсем бар"

Дамир Гарифуллинның шушы шигырь юллары белән иҗади эшемне башлавым очраклы гына түгел, чөнки тормышта бердәнбер бәхет - һәрвакыт алга омтылу. Ә тормышта гел алга омтылу, ирешелгәннәр белән генә чикләнмичә, алга, үсеш юлыннан бару өчен нинди булырга һәм нәрсәләр эшләргә кирәк соң? Бу сораулар мәктәп бусагасына атлап кергән һәм язмышын балалар белән бәйләгән һәрбер кешене борчыйдыр.

Үрләргә менсәң иде,

Бәхетле булсаң иде...

Ә нәрсә соң ул бәхет? Минемчә, бәхет ул - рухи байлык, сау-сәламәт булу, хезмәтең, тату гаиләң, якын дусларың, әти-әниең исән-сау булу, һәр туар таңны канәгатьлек белән каршы алу, булганына шөкер итеп яшәү, матди яктан мохтаҗ булмауда. Бәхет өчен дуслар да, тирә-юнь дә, әйбәт мөнәсәбәт тә, яхшы җәмгыять тә кирәк.  Шушы төшенчәләр бер-берсе белән бәйләнеп бәхет касәсен тәшкил итәләр. Санаганнарның берсе генә булмаса да, касәнең бер чите кителер иде.

"Тормышның ачысын татыганнар гына аның тәмен белә, үксеп елаганнар гына чын күңелдән көлә белә", ди халык. Әйе, күрәсең, бәхет төшенчәсенә адәм баласы үз тормыш тәҗрибәсеннән чыгып бәя бирә.

Буыннан-буынга асыл хәзинә итеп тапшырыла торган, заман җилләре дә ала алмый, гомер үтсә дә югалмый торган кешелек тарихы өчен бик кадерле булган кыйммәтләр бар. Бу кыйммәтле хәзинә - кешенең хезмәте. Татар халкында "Хезмәт кешене бизи" дигән әйтем бар. Чыннан да, үзенә бер шөгыль тапмаган, хезмәт куймаган кеше яшәү мәгънәсен, бәхетен татый алмыйдыр ул.

Мин - укытучы. Укытучы һөнәре өчен югарыга омтылу теләге - иң мөһим хис булырга тиеш, минемчә, чөнки аның тормышы эзләнүләрдән, үз өстеңдә эшләүдән, бер урында таптанып тормаудан гыйбарәт. Әгәр дә укытучы яңалыкка омтылып, заман белән бергә атламаса, алдына максатлар куймаса, ул беркайчан да балалар мәхәббәтен яулый алмас иде. Белүебезчә, укучылар бары тик ягымлы, олы йөрәкле, белемле, яңарыш рухында иҗат иткән укытучыга гына тартылалар бит. Шушы сыйфатларны мин үземдә булдырырга тырышам, укучыларыма һәрвакыт уңай мөгамәләдә булып, аларның эчке дөньясы белән кызыксынып торам. Минемчә, балаларны ярата белмәгән кеше – чын мәгънәсендә укытучы була алмас иде.

"Һәр кешенең бәхете үз кулында", - ди халык. Шулай булгач, алга омтылып яши алу, үз бәхетеңне булдыру - үзе бер бәхет.

Әдәбиятыбызда алга омтылып яшәүче шәхесләребез булды һәм бар. Алга ышанычлар баглап, омтылып яшәргә әйдәүчеләрнең берсе булган шагыйрь, язучы, драматург Фәнис Яруллинны атар идем мин. Чөнки мин үземә дә, үзем тәрбияләгән балаларга да аны алыштыргысыз үрнәк итеп куям. Күңел төшенкелегенә бирешмичә, авыр сынаулар алдында да көчле рухлы булып кала алган шәхес бит ул. Гомеренең соңгы көннәренә кадәр ул “мин-бәхетле” дип яшәде. Фәнис Яруллинның "Җилкәннәр җилдә сынала" дигән әсәрендә мондый юллар бар: "...Язмыш синең тез астыңа китереп сукса - егылмас өчен, якасына ябыш. Утларга салса - аннан да көчле ян, шулчак аның кызуын сизмәссең. Суларга ташласа, күбек булып өскә күтәрелмә - асыл таш булып төпкә бат, ялтыравыгыңны күреп чумып алырлар. Тузан итеп һавага күтәрсә - яңгыр тамчыларына кушылып җиргә төш. Карурманнарда адаштырса - кояшка карап юл сайла. Ташлар белән бастырса - чишмәгә әверелеп иреккә ургы. Җиргә күмсә - орлык шикелле тишелеп чык. Җилкәнеңне җилләр екса - йөрәгеңне җилкән итеп күтәр. Нинди генә очракта да, җиңәргә өйрән. Көчле рухлылар гына максатларына ирешә алалар. Түземнәр генә бәхеткә лаек!" Бу юллар һәркемне уйланырга мәҗбүр итә. Тормышта авыр булган минутлар да була. Язмыш һәркайсыбызны төрле яклап сыный. Һәм бары тик “Сабыр булганнар гына морадына ирешә”- ди бит халкыбыз.

Бәхет төшенчәсе һәм аның кеше тормышындагы роле турында язылган әсәрләр бик күп. Мәсәлән: Кол Галинең "Кыйссаи Йосыф", Габдрахман Әпсәләмовның "Ак чәчәкләр", Туфан Миңнуллинның "Әниләр һәм бәбиләр", Муса Җәлилнең "Ана бәйрәме", Фоат Садриевның "Бәхетсезләр бәхете" һәм алда әйтеп киткән Фәнис Яруллинның “Җилкәннәр җилдә сынала” һәм башкалар.

Тормыш юлы никадәр генә авыр һәм катлаулы булмасын, һәр кеше үз юлын, үз биеклеген һәм бәхетен табарга тели.

Бер яктан, янымда ныклы терәгем - тормыш иптәшем, бәхет йолдызым-кызчыгым булуым белән, икенче яктан, үзем сайлаган һөнәремдә ялгышмавым, алыштыргысыз хезмәттәшләрем, ярдәмчел ата-аналар, ә иң мөһиме – алга омтылырга, иҗадилыкка этәрүче укучыларым белән бәхетле мин. Бәхет дигәнең диңгез төбендә дисәләр, чумып алырлык , йолдызларда дисәләр, үрелеп алырлык көч, кодрәт бар миндә!

Бәхет бит ул...

Бәхет бит ул - гел үрләргә менү,

Арып калмау ярты юлыңда.

Ышанычлы кешең гел янәшә

Терәк булу барыр юлыңда.

Бәхет бит ул - янып, яшьнәп яшәү

Һәм тәм табу һәрбер минуттан.

Бәхет бит ул - шатлык-куанычлар

Һәм өметең булу тормышка.

Югары күңел халәтемне шигырь юлларына тезеп, иҗат эшемне тәмамлыйм.